Amerikanci u prosjeku spavaju pet i pol sati dnevno (12/1/02) - 2002-01-12
60 posto Amerikanaca pati od nesanice. Glavni uzrok - financijski problemi
Milijuni ljudi diljem svijeta ne spavaju dovoljno, ili pate od nesanice. Dr. James Maas, profesor psihologije na sveučilištu Cornell u saveznoj državi New York, specijalist je za probleme poremećaja spavanja. S njim je za Glas Amerike razgovarala Penelope Poulou. Amerikanci, u prosjeku, uspiju uhvatiti samo pet i pol sati neprekidnog sna u jednom danu. Šezdeset posto Amerikanaca pati od nesanice. Problem je u tome da ili ne mogu odspavati potreban broj sati odjednom, ili se pak moraju prerano ustati. Na to utječe i preokupiranost glavnim problemom – novcem. Upitali smo Dr. Jamesa Maasa da li je točno da Amerikanci ne spavaju dobro zbog financijskih problema. Njegov je odgovor bio potvrdan. Novčani problemi utječu čak više od briga zbog sigurnosti zemlje i terorizma, zbog kojeg dakako vlada velika zabrinutost. Muškarci trenutno provedu u prosjeku 12 sati brinući o financijskim pitanjima. Prosječnom odraslom Amerikancu potrebno je osam sati sna. A mladima i djeci je potrebno izmedju devet i deset sati sna. Način da se to postigne – kaže profesor Maas – je sljedeći: trebamo osigurati da u spavaćoj sobi bude tišina i mrak, te da nije pretoplo. Dobro će doći i topli tuš prije spavanja, ili kupka prije odlaska u krevet. Kada legnete u krevet, činite ono što vas opušta. Nemojte gledati televiziju ili igrati kompjutorske igre ili pak pretraživati internet. Uzmite i čitajte knjigu, ali ništa u vezi s poslom. Ukoliko imate poteškoća sa spavanjem, povremeno možete uzeti neku blažu tabletu za spavanje – preporučuje dr Maas – napominjući da se to odnosi na razdoblje kada zaista imate probleme i kada ste pod stresom. Postoji li, medjutim, opasnost da se postane ovisan o tablete za spavanje – upitali smo profesora Maasa. Tablete za spavanje nekada su stvarale ovisnost. Danas to nije slučaj, ukoliko ih uzimate u skladu s uputstvom. Međutim, ne bi bilo dobro da ih uzimate dugo vremena, tek u slučaju prolaznih i kraćih poremećaja spavanja. Ukoliko vaš problem potraje duže od tri tjedna, trebate se javiti specijalisti, preporučuje njujorški stručnjak za probleme poremećaja spavanja. Da li nenaspavanost postaje trajna pojava, uzimajući u obzir da smo sve više ovisni o kompjutorima, pratimo svjetska događanja, imamo velike financijske odgovornosti? – upitali smo profesora Maasa. U posljednjih stotinu godina – kako je rekao - smanjili smo vrijeme koje provedemo u snu za oko 20 posto. Dakako, ne bez posljedica, a one su gubitak koncentracije, zaboravnost i pad produktivnosti. Česte su promjene raspoloženja, iritirani smo, itd. To nam skraćuje život. Istraživanja su pokazala da kada mladi i zdravi odrasli ljudi spavaju samo četiri sati dnevno, šest dana u tjednu, na kraju tih šest dana imaju povišeni krvni tlak te razvijaju tendenciju prema dijabetesu tipa DVA. Trebamo imati na umu da se radi o nacionalnoj krizi – tvrdi dr. Maas Intenzivna medijska kampanja kojom bi se informiralo Amerikance i građane u drugim zemljama svijeta bila bi od velike koristi. Primjerice, u školama nikada ne govorimo o spavanju. Ukoliko još dok ste mladi razvijete dobre navike glede spavanja, one će vam ostati do kraja života, zaključio je profesor James Maas sa sveučilišta Cornell.